SAID kry gesteelde miljoene terug(Argieffoto bloot ter illustrasie.) Drie mans wat die Suid-Afrikaanse Inkomstediens (SAID) glo uit miljoene rande wou bedrieg, het verlede week in die gespesialiseerde handelsmisdaadhowe in Pretoria en Palm Ridge verskyn. Die beskuldigdes – wat by twee verskillende konstruksiemaatskappye in Gauteng werksaam is – is op 24 Februarie vir bedrog van altesame R10,2 miljoen aangekla. Die SAID het dié geld aanvanklik ná die verwerking van die eise in die onderskeie bankrekeninge inbetaal, maar dit kort daarna suksesvol teruggetrek. Volgens kapt. Ndivhuwo Mulamu, woordvoerder vir die Valke, het Pule Louis Molele (52), direkteur van Suxeed Invest in Atteridgeville, Pretoria-Wes, en sy medebeskuldigde, Solly Ngobeni (44), bedrieglike belastingopgawes van meer as R1,1 miljoen via die SAID se aanlyn liasseringsdiens ingedien. Ngobeni is ŉ onafhanklike belastingpraktisyn. Die bedrieglike opgawes was vir die terugbetaling van belasting op toegevoegde waarde vir die tydperk tussen Augustus en Desember 2019. Die SAID het die R1,1 miljoen glo oorbetaal, maar teruggetrek nadat die entiteit se forensiese ondersoekspan vasgestel het dat die eise inderdaad bedrieglik was. “ŉ Onmiddellike terugtrekking is gedoen en die geld is na die SAID teruggeplaas. “Die saak is deur die Valke ondersoek waarna ŉ lasbrief vir die beskuldigdes se inhegtenisneming uitgereik is. Hulle het hulself aan die Valke oorgegee en is gevolglik aangekla.” Molele en Ngobeni is elk op borgtog van R500 vrygelaat en sal Vrydag 4 Maart weer in die hof verskyn. Die 51-jarige Elias Omen Magheje het homself ook op 24 Februarie aan die Valke in Johannesburg oorgegee in verband met R9,9 miljoen wat hy tussen November 2017 en Januarie 2018 bedrieglik van die SAID geëis het. Dié eise is deur Machembe Constructions and Projects BK, ŉ Randfonteinse konstruksiemaatskappy, vir terugbetaling via e-liassering ingedien. Die geld is ook deur die SAID uitbetaal, maar kort daarna suksesvol teruggetrek. Hy is borgtog van R30 000 deur die Palm Ridge- gespesialiseerde handelsmisdaadhof toegestaan. Hy kon egter nie die vereiste bedrag bybring nie en sal tot sy volgende hofverskyning op 31 Maart in aanhouding bly.